CELEX: 52020PC0136
Language: el
Date: 2020-04-06
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη Συνέλευση της Ένωσης της Λισαβόνας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.4.2020
            COM(2020) 136 final
            2020/0052(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη Συνέλευση της Ένωσης της Λισαβόνας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στην ετήσια Συνέλευση της Ένωσης της Λισαβόνας του Παγκόσμιου Οργανισμού Διανοητικής Ιδιοκτησίας (ΠΟΔΙ), ιδίως σε σχέση με την προβλεπόμενη έκδοση απόφασης για τις ειδικές συνεισφορές των συμβαλλόμενων μερών σύμφωνα με το άρθρο 24 παράγραφος 2 σημείο v) της Πράξης της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις.
            
            
               2.Πλαίσιο της πρότασης
            
            
               2.1.H Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις
            
            
               Η Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις του 2015 (στο εξής: συμφωνία) έχει ως στόχο να προσφέρει ολοκληρωμένη και αποτελεσματική διεθνή προστασία για τις ονομασίες προϊόντων ποιότητας που βασίζονται στην προέλευση. Επικαιροποιεί και ενισχύει το υφιστάμενο διεθνές σύστημα καταχώρισης για την προστασία των ονομασιών που προσδιορίζουν τη γεωγραφική προέλευση των προϊόντων: τη συμφωνία της Λισαβόνας σχετικά με την προστασία των ονομασιών προέλευσης και τη διεθνή τους καταχώριση του 1958. Η συμφωνία άρχισε να ισχύει στις 26 Φεβρουαρίου 2020.
            
            
               Η Ευρωπαϊκή Ένωση είναι συμβαλλόμενο μέρος της συμφωνίας
                  1
               .
            
            
               2.2.Η Συνέλευση της Ένωσης της Λισαβόνας
            
            
               Η Ένωση της Λισαβόνας είναι μια ειδική ένωση την οποία διαχειρίζεται ο ΠΟΔΙ. Αποτελείται από τα συμβαλλόμενα μέρη της Πράξης της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις (στο εξής: Πράξη της Γενεύης) και τα κράτη που είναι συμβαλλόμενα μέρη της Συμφωνίας της Λισαβόνας του 1958 σχετικά με την προστασία των ονομασιών προέλευσης και τη διεθνή τους καταχώριση ή της πράξης του 1967 (της Συμφωνίας της Λισαβόνας όπως αναθεωρήθηκε στη Στοκχόλμη στις 14 Ιουλίου 1967). Η Συνέλευση της Ένωσης της Λισαβόνας συνεδριάζει ετησίως στο πλαίσιο της Γενικής Συνέλευσης του ΠΟΔΙ. Τα καθήκοντά της καθορίζονται στο άρθρο 22 παράγραφος 2 της Πράξης της Γενεύης. Ειδικότερα, τα καθήκοντά της είναι τα εξής: εξετάζει όλα τα θέματα που αφορούν τη διατήρηση και την ανάπτυξη της ειδικής ένωσης και την εφαρμογή της Πράξης της Γενεύης. Τροποποιεί τους κανονισμούς για τον καθορισμό των λεπτομερειών εφαρμογής της Πράξης της Γενεύης. Εγκρίνει τον δημοσιονομικό κανονισμό της ειδικής ένωσης και τις τροποποιήσεις των άρθρων της Πράξης της Γενεύης σχετικά με τη Συνέλευση της ειδικής ένωσης (άρθρο 22), το Διεθνές Γραφείο του ΠΟΔΙ (άρθρο 23) και τις δημοσιονομικές διατάξεις (άρθρο 24), καθώς και σχετικά με τη διαδικασία τροποποίησης των εν λόγω άρθρων (άρθρο 27). Όσον αφορά ειδικότερα τις δημοσιονομικές διατάξεις, μπορεί να αποφασίσει εάν και σε ποιον βαθμό οι αποδείξεις από τις πηγές εσόδων της ειδικής ένωσης δεν επαρκούν για την κάλυψη των εξόδων, γεγονός που συνεπάγεται την υποχρέωση των συμβαλλόμενων μερών να καταβάλουν ειδικές συνεισφορές σύμφωνα με το άρθρο 24 παράγραφος 2 σημείο v) της Πράξης της Γενεύης. Η παρούσα πρόταση της Επιτροπής αφορά μόνο αποφάσεις σύμφωνα με το άρθρο 24 παράγραφος 2 σημείο v) της Πράξης της Γενεύης. Η Συνέλευση προσπαθεί να λαμβάνει τις αποφάσεις της με συναίνεση. Όταν μια απόφαση δεν μπορεί να ληφθεί με συναίνεση, η απόφαση για το επίμαχο ζήτημα λαμβάνεται με ψηφοφορία.  Σ’ αυτήν την περίπτωση, κάθε συμβαλλόμενο μέρος που είναι κράτος έχει μία ψήφο και ψηφίζει μόνο για τον εαυτό του, και κάθε συμβαλλόμενο μέρος που είναι διακυβερνητική οργάνωση μπορεί να ψηφίσει, αντί των κρατών μελών της, με αριθμό ψήφων ίσο με τον αριθμό των κρατών μελών της που είναι συμβαλλόμενα μέρη της εν λόγω Πράξης. Το άρθρο 4 παράγραφος 2 της απόφασης (ΕΕ) 2019/1754 του Συμβουλίου, της 7ης Οκτωβρίου 2019, σχετικά με την προσχώρηση της Ευρωπαϊκής Ένωσης στην Πράξη της Γενεύης ορίζει ότι η Ένωση ψηφίζει στη Συνέλευση της ειδικής ένωσης και τα κράτη μέλη που έχουν επικυρώσει την Πράξη της Γενεύης ή έχουν προσχωρήσει σε αυτήν δεν ασκούν τα δικαιώματα ψήφου που διαθέτουν. 
            
            
               2.3.Η προβλεπόμενη πράξη της Συνέλευσης της Ένωσης της Λισαβόνας  
            
            
               Η Συνέλευση της Ένωσης της Λισαβόνας, κατά τις ετήσιες συνεδριάσεις της στο πλαίσιο της Γενικής Συνέλευσης του ΠΟΔΙ, μπορεί να εκδίδει αποφάσεις όσον αφορά τον βαθμό στον οποίο οι αποδείξεις από τις πηγές εσόδων της ειδικής ένωσης δεν επαρκούν για την κάλυψη των εξόδων, γεγονός το οποίο συνεπάγεται την υποχρέωση των συμβαλλόμενων μερών να καταβάλουν ειδικές συνεισφορές σύμφωνα με το άρθρο 24 παράγραφος 2 σημείο v) της Πράξης της Γενεύης (στο εξής: προβλεπόμενη πράξη).
            
            
               Σκοπός της προβλεπόμενης πράξης είναι να αποτελέσει τη βάση για την καταβολή ειδικών συνεισφορών από τα συμβαλλόμενα μέρη της Πράξης της Γενεύης ώστε να είναι δυνατή η κάλυψη των δαπανών της ειδικής ένωσης.
            
            
               Η προβλεπόμενη πράξη θα καταστεί δεσμευτική για τα συμβαλλόμενα μέρη σύμφωνα με το άρθρο 24 παράγραφος 2 σημείο v) της συμφωνίας, το οποίο προβλέπει: «(2) [Πηγές χρηματοδότησης του προϋπολογισμού] Τα έσοδα της ειδικής ένωσης προέρχονται από τις ακόλουθες πηγές: [...] v) ειδικές συνεισφορές των συμβαλλόμενων μερών ή κάθε άλλη πηγή που προέρχεται από τα συμβαλλόμενα μέρη ή τους δικαιούχους, ή και από τους δύο, εάν και στον βαθμό που οι αποδείξεις από τις πηγές που αναφέρονται στα σημεία i) έως iv) δεν επαρκούν για την κάλυψη των εξόδων, με απόφαση της Συνέλευσης.». 
            
            
               3.Θέση που πρέπει να ληφθεί εξ ονόματος της Ένωσης
            
            
               Η προτεινόμενη θέση είναι η υποστήριξη ενδεχόμενης συναίνεσης όσον αφορά απόφαση της Συνέλευσης της Ένωσης της Λισαβόνας σχετικά με το βαθμό στον οποίο οι αποδείξεις από τις πηγές εσόδων που αναφέρονται στα σημεία i) έως iv) του άρθρου 24 παράγραφος 2 της Πράξης της Γενεύης δεν επαρκούν για την κάλυψη των εξόδων. Στην περίπτωση αυτή, τα έσοδα της Ένωσης της Λισαβόνας προέρχονται, στον βαθμό αυτό, από ειδικές συνεισφορές των συμβαλλόμενων μερών ή κάθε άλλη πηγή που προέρχεται από τα συμβαλλόμενα μέρη ή τους δικαιούχους, ή και από τους δύο.
            
            
               Η προτεινόμενη απόφαση του Συμβουλίου θα επιτρέψει στην ΕΕ, στο πλαίσιο των μέσων που διατίθενται για τον σκοπό αυτό στον ετήσιο προϋπολογισμό της Ένωσης, να υποστηρίξει τη συναίνεση σχετικά με απόφαση της Συνέλευσης σύμφωνα με το άρθρο 24 παράγραφος 2 σημείο v) της Πράξης της Γενεύης.
            
            
               Ο προϋπολογισμός της ΕΕ για το 2020 προβλέπει 1 εκατ. EUR από τη γραμμή του προϋπολογισμού 05.06.01 ως συνεισφορά της ΕΕ στη λειτουργία της Ένωσης της Λισαβόνας στο πλαίσιο του ΠΟΔΙ (Παγκόσμιος Οργανισμός Διανοητικής Ιδιοκτησίας) βάσει της Πράξης της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις. Η ΕΕ θα πρέπει να είναι σε θέση να υποστηρίξει συναίνεση σχετικά με απόφαση της Συνέλευσης της Ένωσης της Λισαβόνας σύμφωνα με το άρθρο 24 παράγραφος 2 σημείο v) της Πράξης της Γενεύης. Η απόφαση αυτή είναι αναγκαία ώστε η Ένωση να είναι σε θέση να προβεί στην πληρωμή σύμφωνα με τη βασική πράξη που παρέχει τη νομική βάση για την εκτέλεση των δαπανών που εγγράφονται στον προϋπολογισμό
                  2
               . Η εν λόγω βασική πράξη ορίζει τα εξής:  «Εάν τα έσοδα της ειδικής ένωσης προκύπτουν σύμφωνα με το άρθρο 24 παράγραφος 2 σημείο v) της Πράξης της Γενεύης, η Ένωση δύναται να παράσχει ειδική συνεισφορά, στο πλαίσιο των μέσων που διατίθενται για τον σκοπό αυτόν στον ετήσιο προϋπολογισμό της Ένωσης.»
            
            
               4.Νομική βάση
            
            
               4.1.Διαδικαστική νομική βάση
            
         
         
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.»
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  3
               .
            
            
               4.1.2.Εφαρμογή στην προκειμένη περίπτωση
            
            
               Η Συνέλευση της Ένωσης της Λισαβόνας είναι όργανο που έχει συσταθεί με συμφωνία, και συγκεκριμένα την Πράξη της Γενεύης.
            
            
               Η πράξη την οποία καλείται να εκδώσει η Συνέλευση της Ένωσης της Λισαβόνας συνιστά πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 24 παράγραφος 2 σημείο v) της Πράξης της Γενεύης. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προβλεπόμενης πράξης αφορούν την κοινή εμπορική πολιτική.
            
            
               Ως εκ τούτου, η ουσιαστική νομική βάση της προτεινόμενης απόφασης είναι το άρθρο 207 της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2020/0052 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στη Συνέλευση της Ένωσης της Λισαβόνας
            
         
         
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η Ευρωπαϊκή Ένωση προσχώρησε στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις (στο εξής: συμφωνία) με την απόφαση (ΕΕ) 2019/1754 του Συμβουλίου, της 7ης Οκτωβρίου 2019
                  4
               . Η συμφωνία άρχισε να ισχύει στις 26 Φεβρουαρίου 2020. 
            
            
               (2)Σύμφωνα με το άρθρο 22 παράγραφος 2 στοιχείο α) σημείο i) της συμφωνίας, η Συνέλευση της Ένωσης της Λισαβόνας μπορεί να εκδίδει αποφάσεις για τη διατήρηση και την ανάπτυξη της ειδικής ένωσης και την εφαρμογή της συμφωνίας. 
            
            
               (3)Η Συνέλευση της Ένωσης της Λισαβόνας, κατά την ετήσια συνεδρίασή της στο πλαίσιο της Γενικής Συνέλευσης του ΠΟΔΙ από τις 21 έως τις 29 Σεπτεμβρίου 2020, μπορεί να εκδώσει απόφαση σχετικά με το εάν και σε ποιον βαθμό οι αποδείξεις από τις πηγές εσόδων της ειδικής ένωσης δεν επαρκούν για την κάλυψη των εξόδων, γεγονός που συνεπάγεται την υποχρέωση των συμβαλλόμενων μερών να καταβάλουν ειδικές συνεισφορές σύμφωνα με το άρθρο 24 παράγραφος 2 σημείο v) της συμφωνίας.
            
            
               (4)Κρίνεται σκόπιμο να καθοριστεί η θέση που πρέπει να ληφθεί εξ ονόματος της Ένωσης στη Συνέλευση της Ένωσης της Λισαβόνας κατά την εν λόγω συνεδρίαση, δεδομένου ότι η απόφαση θα είναι δεσμευτική για την Ένωση.
            
            
               (5)Η Ένωση θα πρέπει να είναι σε θέση να υποστηρίξει συναίνεση σχετικά με απόφαση της Συνέλευσης της Ένωσης της Λισαβόνας σύμφωνα με το άρθρο 24 παράγραφος 2 σημείο v) εντός των διαθέσιμων δημοσιονομικών πόρων. Η απόφαση αυτή είναι αναγκαία ώστε η Ένωση να είναι σε θέση να προβεί στην πληρωμή σύμφωνα με το άρθρο 14 του κανονισμού (ΕΕ) 2019/1753 του Ευρωπαϊκού Κοινοβουλίου και του Συμβουλίου
                  5
               ,  
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης κατά τη συνεδρίαση της Συνέλευσης της Ένωσης της Λισαβόνας στο πλαίσιο της Γενικής Συνέλευσης του ΠΟΔΙ από τις 21 έως τις 29 Σεπτεμβρίου 2020 όσον αφορά ειδική συνεισφορά σύμφωνα με το άρθρο 24 παράγραφος 2 σημείο v) της Πράξης της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις είναι η ακόλουθη:
            
            
               Η Ένωση μπορεί να υποστηρίξει συναίνεση όσον αφορά απόφαση σχετικά με τον βαθμό στον οποίο οι αποδείξεις από τις πηγές εσόδων της ειδικής ένωσης δεν επαρκούν για την κάλυψη των εξόδων, γεγονός που συνεπάγεται την υποχρέωση των συμβαλλόμενων μερών να καταβάλουν ειδικές συνεισφορές σύμφωνα με το άρθρο 24 παράγραφος 2 σημείο v) της Πράξης της Γενεύης. Η μέγιστη ειδική συνεισφορά της Ένωσης για το 2020 δεν υπερβαίνει τις πιστώσεις που προβλέπονται στον γενικό προϋπολογισμό.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
            
               
            
               ΔΗΜΟΣΙΟΝΟΜΙΚΟ ΔΕΛΤΙΟ
            
         
         
            
            
                     
                        ΔΗΜΟΣΙΟΝΟΜΙΚΟ ΔΕΛΤΙΟ
                     
                  
                  
                     
                        Fin Stat/2020/LK/GH/pl/1406340
                     
                     
                     
                        agri.ddg3.a.2(2020)1398840
                     
                  
               
                     
                  
                  
                     
                        6.22.2020
                     
                  
               
                     
                  
                  
                     
                        ΗΜΕΡΟΜΗΝΙΑ: 24/2/2020
                     
                  
               
                     
                        1.
                     
                  
                  
                     
                        ΓΡΑΜΜΗ ΠΡΟΫΠΟΛΟΓΙΣΜΟΥ:
                     
                     
                        Κεφάλαιο 05 06 ΔΙΕΘΝΕΙΣ ΠΤΥΧΕΣ ΤΟΥ ΤΟΜΕΑ ΠΟΛΙΤΙΚΗΣ «ΓΕΩΡΓΙΑ ΚΑΙ ΑΓΡΟΤΙΚΗ ΑΝΑΠΤΥΞΗ»
                     
                     
                        05 06 01 Διεθνείς συμφωνίες στον γεωργικό τομέα 
                     
                  
                  
                     
                        ΠΙΣΤΩΣΕΙΣ:
                     
                     
                     
                        B2020: 6 300 000 EUR 
                     
                  
               
                     
                        2.
                     
                  
                  
                     
                        ΤΙΤΛΟΣ:
                        Πρόταση απόφασης του Συμβουλίου για τη θέση που πρέπει να ληφθεί εξ ονόματος της Ευρωπαϊκής Ένωσης στην ετήσια Συνέλευση της Λισαβόνας του Παγκόσμιου Οργανισμού Διανοητικής Ιδιοκτησίας
                     
                     
                  
               
                     
                        3.
                     
                  
                  
                     
                        ΝΟΜΙΚΗ ΒΑΣΗ: Νομική βάση της παρούσας πρότασης είναι το άρθρο 207, σε συνδυασμό με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης.
                     
                  
               
                     
                        4.
                     
                  
                  
                     
                        ΣΤΟΧΟΙ:
                     
                     
                        Δημιουργία βάσης για την καταβολή ειδικών συνεισφορών, ώστε να είναι δυνατή η κάλυψη των δαπανών της ειδικής ένωσης.
                     
                     
                         
                     
                  
               
                     
                        5.
                     
                  
                  
                     
                        ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
                     
                  
                  
                     
                        ΠΕΡΙΟΔΟΣ 12 ΜΗΝΩΝ
                        
                           (σε EUR)
                     
                  
                  
                     
                        ΤΡΕΧΟΝ ΟΙΚΟΝΟΜΙΚΟ ΕΤΟΣ 2020
                     
                     
                        (σε EUR)
                     
                  
                  
                     
                        ΕΠΟΜΕΝΟ ΟΙΚΟΝΟΜΙΚΟ ΕΤΟΣ 2021 
                     
                     
                        (σε EUR)
                     
                  
               
                     
                        5.0
                     
                  
                  
                     
                        ΔΑΠΑΝΕΣ
                     
                     
                        -
                              ΠΟΥ ΕΠΙΒΑΡΥΝΟΥΝ ΤΟΝ ΠΡΟΫΠΟΛΟΓΙΣΜΟ ΤΗΣ ΕΕ
                           (ΕΠΙΣΤΡΟΦΕΣ/ΠΑΡΕΜΒΑΣΕΙΣ)
                     
                     
                        -
                              ΤΟΥΣ ΕΘΝΙΚΟΥΣ ΠΡΟΫΠΟΛΟΓΙΣΜΟΥΣ
                     
                     
                        -
                              ΛΟΙΠA
                     
                  
                  
                     
                        1 εκατ.
                     
                  
                  
                     
                        1 εκατ.
                     
                  
                  
                     
                        1 εκατ.
                     
                  
               
                     
                        5.1
                     
                  
                  
                     
                        ΕΣΟΔΑ
                     
                     
                        -
                              ΙΔΙΟΙ ΠΟΡΟΙ ΤΗΣ ΕΕ 
                           (ΕΙΣΦΟΡΕΣ/ΔΑΣΜΟΙ)
                     
                     
                        -
                              ΕΘΝΙΚΑ
                     
                  
                  
                     
                  
                  
                     
                  
                  
                     
                  
               
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        5.0.1
                     
                  
                  
                     
                        ΠΡΟΒΛΕΨΕΙΣ ΔΑΠΑΝΩΝ
                     
                  
                  
                     
                  
                  
                     
                  
                  
                     
                  
               
                     
                        5.1.1
                     
                  
                  
                     
                        ΠΡΟΒΛΕΨΕΙΣ ΕΣΟΔΩΝ
                     
                  
                  
                     
                  
                  
                     
                  
                  
                     
                  
               
                     
                        5.2
                     
                  
                  
                     
                        ΤΡΟΠΟΣ ΥΠΟΛΟΓΙΣΜΟΥ: 
                     
                  
               
                     
                        6.0
                     
                  
                  
                     
                        ΕΙΝΑΙ ΔΥΝΑΤΗ Η ΧΡΗΜΑΤΟΔΟΤΗΣΗ ΤΟΥ ΕΡΓΟΥ ΑΠΟ ΠΙΣΤΩΣΕΙΣ ΕΓΓΕΓΡΑΜΜΕΝΕΣ ΣΤΟ ΣΧΕΤΙΚΟ ΚΕΦΑΛΑΙΟ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ;
                     
                  
                  
                     
                        ΝΑΙ
                     
                  
               
                     
                        6.1
                     
                  
                  
                     
                        ΕΙΝΑΙ ΔΥΝΑΤΗ Η ΧΡΗΜΑΤΟΔΟΤΗΣΗ ΤΟΥ ΕΡΓΟΥ ΜΕ ΜΕΤΑΦΟΡΑ ΠΙΣΤΩΣΕΩΝ ΜΕΤΑΞΥ ΚΕΦΑΛΑΙΩΝ ΤΟΥ ΥΠΟ ΕΚΤΕΛΕΣΗ ΠΡΟΫΠΟΛΟΓΙΣΜΟΥ;
                     
                  
                  
                     
                        ΝΑΙ ΟΧΙ
                     
                  
               
                     
                        6.2
                     
                  
                  
                     
                        ΑΠΑΙΤΕΙΤΑΙ ΣΥΜΠΛΗΡΩΜΑΤΙΚΟΣ ΠΡΟΫΠΟΛΟΓΙΣΜΟΣ;
                     
                  
                  
                     
                                ΟΧΙ
                     
                  
               
                     
                        6.3
                     
                  
                  
                     
                        ΘΑ ΑΠΑΙΤΗΘΕΙ ΕΓΓΡΑΦΗ ΠΙΣΤΩΣΕΩΝ ΣΕ ΜΕΛΛΟΝΤΙΚΟΥΣ ΠΡΟΫΠΟΛΟΓΙΣΜΟΥΣ;
                     
                  
                  
                     
                        ΝΑΙ
                     
                  
               
                     
                        Η Ένωση δύναται να παράσχει ειδική συνεισφορά σύμφωνα με το άρθρο 24 παράγραφος 2 σημείο v) της Πράξης της Γενεύης, στο πλαίσιο των μέσων που διατίθενται για τον σκοπό αυτό στον ετήσιο προϋπολογισμό της Ένωσης. Το 2020, ποσό 1 εκατ. EUR έχει εγγραφεί στη γραμμή του προϋπολογισμού 05 06 01 για τον σκοπό αυτό.
                     
                  
               
         
         
            
                  
                     (1)
                  
                        Απόφαση (ΕΕ) 2019/1754 του Συμβουλίου, της 7ης Οκτωβρίου 2019, σχετικά με την προσχώρηση της Ευρωπαϊκής Ένωσης στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις, ΕΕ L 271/2019, σ. 12-14.
               
               
                  
                     (2)
                  
                        Άρθρο 14 (Ειδική χρηματοδοτική συνεισφορά) του κανονισμού (ΕΕ) 2019/1753 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2019, σχετικά με τις ενέργειες της Ένωσης μετά την προσχώρησή της στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις
               
               
                  
                     (3)
                  
                        Απόφαση του Δικαστηρίου της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (4)
                  
                        ΕΕ L 271 της 24.10.2019, σ. 12.
               
               
                  
                     (5)
                  
                        Κανονισμός (ΕΕ) 2019/1753 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2019, σχετικά με τις ενέργειες της Ένωσης μετά την προσχώρησή της στην Πράξη της Γενεύης της Συμφωνίας της Λισαβόνας για τις ονομασίες προέλευσης και τις γεωγραφικές ενδείξεις (ΕΕ L 271 της 24.10. 2019, σ. 1).